b'\n_START_ARTICLE_\nZemaljsko antifa\xc5\xa1isti\xc4\x8dko vije\xc4\x87e narodnog oslobo\xc4\x91enja Bosne i Hercegovine\n_START_SECTION_\nPrvo zasjedanje ZAVNOBiH-a\n_START_PARAGRAPH_\nPrvo zasjedanje ZAVNOBiH-a po\xc4\x8delo je u Mrkonji\xc4\x87 Gradu 25. studenog 1943. u 20 sati. Zavr\xc5\xa1eno je iste no\xc4\x87i (26. studenog) u 4 sata ujutro._NEWLINE_Ovoj osniva\xc4\x8dkoj skup\xc5\xa1tini prisustvovalo je 247 delegata iz svih krajeva BiH, od kojih 173 sa pravom glasa. Na prvom zasjedanju, ZAVNOBiH je formalno konstituiran kao op\xc4\x87tepoliti\xc4\x8dko predstavni\xc5\xa1tvo Narodnooslobodila\xc4\x8dkog pokreta (NOP) Bosne i Hercegovine, ali je u stvarnosti i praksi djelovao kao njen najvi\xc5\xa1i organ vlasti. Odbornici su usvojili Rezoluciju ZAVNOBiH-a i Proglas narodima BiH u kojima se isti\xc4\x8de da ubudu\xc4\x87e BiH i njene narode, i u zemlji i inozemstvu, mogu zastupati i predstavljati samo ZAVNOBiH i AVNOJ. Ovim aktima istovremeno je izra\xc5\xbeena odlu\xc4\x8dnost naroda BiH da njihova zemlja, koja nije ni srpska, ni hrvatska ni muslimanska, nego i srpska i muslimanska i hrvatska, bude zbratimljena zajednica u kojoj \xc4\x87e biti osigurana puna ravnopravnost svih Srba, Muslimana i Hrvata. Na zasjedanju je izabrana delegacija od 58 \xc4\x8dlanova koja \xc4\x87e predstavljati BiH na Drugom zasjedanju AVNOJ-a (29. studenog 1943.) Istovremeno je konstituirano Predsjedni\xc5\xa1tvo ZAVNOBiH-a, sastavljeno od 31 \xc4\x8dlana, sa dr Vojislavom Kecmanovi\xc4\x87em, lije\xc4\x8dnikom iz Bijeljine, kao predsjednikom._NEWLINE_U Mrkonji\xc4\x87 Gradu se nalazi spomen-muzej prvog zasjedanja ZAVNOBiH-a, kao i dom ZAVNOBiH-a, koji predstavlja centar kulturnog i dru\xc5\xa1tvenog \xc5\xbeivota grada, a koji je otvoren 27. studenog 1973. u okviru proslave 30-godi\xc5\xa1njice prvog zasjedanja.\n_START_SECTION_\nDrugo zasjedanje ZAVNOBiH-a\n_START_PARAGRAPH_\nDrugo zasjedanje ZAVNOBiH-a odr\xc5\xbeano je od 30. lipnja do 2. srpnja 1944. u Sanskom Mostu na kojem je 1. srpnja 1944. godine donesena deklaracija o pravima gra\xc4\x91ana u BiH u kojoj stoji:_NEWLINE_U plamenu pravednog oslobodila\xc4\x8dkog rata iskiva se bratstvo Srba, Muslimana i Hrvata, i time se udara siguran temelj slobodne i zbratimljene BiH, ravnopravne federalne jedinice u Demokratskoj Federativnoj Jugoslaviji. Prvi put u povijesti Srbi, Muslimani i Hrvati Bosne i Hercegovine, ujedinjeni u Narodnooslobodila\xc4\x8dkom pokretu, stupili su na isti put, po\xc4\x8deli izgra\xc4\x91ivati svoj zajedni\xc4\x8dki dom, u \xc4\x8dije su temelje uzidane kosti njihovih najboljih sinova. Prvi put u povijesti oni su postali kova\xc4\x8di svoje sudbine, \xc4\x8dvrsto odlu\xc4\x8dni da jednom zauvijek sahrane vjekovnu mra\xc4\x8dnu i te\xc5\xa1ku pro\xc5\xa1lost i da izgrade dr\xc5\xbeavnu zajednicu u kojoj \xc4\x87e \xc5\xbeivjeti u ravnopravnosti, slobodi, miru i blagostanju."_NEWLINE_Oli\xc4\x8dena u narodnooslobodila\xc4\x8dkim odborima i ZAVNOBiH-u zajam\xc4\x8duje:_NEWLINE_Ravnopravnost Srba, Muslimana i Hrvata BiH koja je njihova zajedni\xc4\x8dka i nedjeljiva domovina;Slobodu vjeroispovjesti i savjesti kao i ravnopravnost svih vjeroispovjesti;Slobodu zbora i dogovora, udru\xc5\xbeivanja i tiska;Osobnu i imovinsku sigurnost gra\xc4\x91ana, kao i slobodu privatne inicijative u privrednom \xc5\xbeivotu;_NEWLINE_Ravnopravnost \xc5\xbeena s mu\xc5\xa1karcima, kako u politi\xc4\x8dkom \xc5\xbeivotu zemlje tako i u svim oblastima dru\xc5\xa1tvene djelatnosti;_NEWLINE_Izborno pravo u demokratskoj Bosni i Hercegovini bira\xc4\x8di \xc4\x87e vr\xc5\xa1iti tajnim glasovanjem na osnovu op\xc4\x87teg, jednakog i neposrednog prava glasa;_NEWLINE_Aktivno i pasivno izborno pravo ima svaki gra\xc4\x91anin i gra\xc4\x91anka koji su navr\xc5\xa1ili 18 godina \xc5\xbeivota, a nisu toga prava li\xc5\xa1eni na osnovu zakona;Borci narodnooslobodila\xc4\x8dke vojske i partizanskih odreda Jugoslavije imaju to pravo bez obzira na godine starosti;_NEWLINE_Svakom gra\xc4\x91aninu zajam\xc4\x8deno je pravo \xc5\xbealbe na rje\xc5\xa1enje organa vlasti, kao i pravo molbe i pritu\xc5\xbebe svim organima dr\xc5\xbeavne vlasti;_NEWLINE_Nitko ne mo\xc5\xbee biti osu\xc4\x91en bez predhodnog sudskog postupka.\n_START_SECTION_\nTre\xc4\x87e zasjedanje ZAVNOBiH-a\n_START_PARAGRAPH_\nNakon ulazka partizanskih trupa u Sarajevo, 26. travnja 1945. sazvano je i tre\xc4\x87e zasjedanje ZAVNOBiH-a koje je bilo posljednje ratno i uop\xc4\x87e posljednje zasjedanje ovog tijela.'